b'\n_START_ARTICLE_\nKatif\n_START_SECTION_\nZgodovina\n_START_PARAGRAPH_\nKatif je bil ve\xc4\x8d stoletij najpomembnej\xc5\xa1e trgovsko pristani\xc5\xa1\xc4\x8de arabskih dr\xc5\xbeav v Perzijskem zalivu. Naziv Qatif izhaja iz besede, ki pomeni \xc5\xbeetev ali \xc5\xbeito in ka\xc5\xbee, da ima njegovo zaledje poljedelsko zgodovino. Arheolo\xc5\xa1ki dokazi ka\xc5\xbeejo, da so bile oaze v njegovi okolici naseljene \xc5\xbee okoli leta 3500 pr. n. \xc5\xa1t.._NEWLINE_V preteklosti je imel tudi druga imena, med njimi Al Khatt (\xd8\xa7\xd9\x84\xd8\xae\xd9\x8e\xd8\xb7\xd9\x91), kopje, ker je bila znan po izdelovalcih kopij in sabelj. Po ve\xc4\x8d vplivnih lokalnih dru\xc5\xbeinah se je imenoval tudi Al Khatti. Do 18. stoletja, ko je regija pripadla Osmanskemu cesarstvu, je z Al Haso in Bahrajnskimi otoki spadal v zgodovinsko provinco Bahrajn (to\xc4\x8dneje Bahr\xc3\xa2n)._NEWLINE_Leta 899 so regijo skupaj z oazama Katif in Al Hasa zasedli Karmati. Razglasili so neodvisnost in vladali iz Al Muminije pri sedanjem Hofurju do leta 1071. Leta 988 do jih napadli Bujidi iz sosednje Perzije. Od leta 1071 do 1253 so najprej iz Al Hase in kasneje iz Katifa vladali Ujunidi. Leta 1253 so oblast prevzeli Usfuridi iz Al Hase. Pribli\xc5\xbeno takrat je Katif postal njihova prestolnica in glavno trgovsko pristani\xc5\xa1\xc4\x8de za svoje zaledje in prevzel primat sosednjemu Ukairju. Leta 1331 ga je obiskal maro\xc5\xa1ki svetovni potnik Ibn Batuta. Opisal ga je kot \xc2\xbbveliko in cveto\xc4\x8de mesto naseljeno z arabskimi plemeni, ki so ekstremno \xc5\xa1iitska\xc2\xab. Leta 1440 so na oblast pri\xc5\xa1li D\xc5\xbeabridi iz oaze Al Hasa. Leta 1515 so Hormuz zasedli Portugalci, leta 1520 oplenili Katif in ubili d\xc5\xbeabridskega vladarja Bukrina Ibn Zamila. Portugalci so osvojili tudi otok Bahrajn in ostali tam naslednjih osemdeset let. Leta 1524 je oblast v Katifu prevzel vladar Basre, dokler niso leta 1540 cele regije zasedli osmanski Turki in zgradili trdnjavi v Katifu in Ukairju. Portugalcev z otoka Bahrajn jim ni uspelo pregnati. Leta 1680 je \xc5\xa1ibko tur\xc5\xa1ko garnizijo v Hofufu premagal Al Humajd iz dru\xc5\xbeine Halid. Po bitki pri Gurajmilu ju\xc5\xbeno od Katifa leta 1790 so morali vladajo\xc4\x8di Halidi prepustiti oblast Prvi arabski dr\xc5\xbeavi \xe2\x80\x93 Dirijskemu emiratu. Leta 1818 je bil emirat v osmansko-saudski vojni uni\xc4\x8den. Oblast je prevzel poveljnik ve\xc4\x8dinoma egiptovske vojske Ibrahim Pa\xc5\xa1a in zasedel Hofuf, vendar se je \xc5\xbee naslednje leto umaknil na obalo. Na oblast so ponovno pri\xc5\xa1li Halidi, ki so morali leta 1830 prepustiti oblast Drugi saudski dr\xc5\xbeavi. Slednja je prevzela oblast v celi regiji. Leta 1871 so regijo ponovno zasedli Turki in jo obdr\xc5\xbeali do leta 1913, ko jih pregnal Ibn Saud in vzpostavil svojo oblast v celi Vzhodni provinci.'